DA wil gestrande SA’ners oorsee help(Foto: Wikimedia Commons) Die DA het ingespring en planne gemaak om Suid-Afrikaners wat in die buiteland gestrand is deur ŉ spesiale hulpdiens by te staan. Talle mense is opnuut in die buiteland gestrand nadat verskeie lande alle vlugte na Suid-Afrika opgeskort het. Die stap kom nadat ŉ nuwe variant van Covid-19 genaamd Omikron bevestig is. Darren Bergman, die DA se woordvoerder oor internasionale betrekkinge en samewerking, sê die DA het ŉ kommunikasiekanaal van stapel gestuur om sy hulpbronne te gebruik om navrae op ŉ professionele en tydige wyse te hanteer. “Suid-Afrikaners wat na die buiteland moet reis, emigreer, besoekers het wat van oorsee kom, nie toegang tot konsulêre dienste het nie of bloot onbillike praktyke beleef, kan ŉ e-pos na [email protected] stuur,” sê hy. “Die doel met hierdie kanaal is nie om ander konsulêre dienste te vervang nie en ons wil ook nie by die regering se praktyke inmeng nie; dit is bloot op die been gebring sodat ons Suid-Afrikaners kan help om die irrasionele reisverbod te navigeer.” Die DA werk saam met die departement van internasionale betrekkinge en samewerking (Dirco), die Suider-Afrikaanse Ontwikkelingsgemeenskap (SAOG), ambassades en vrywilligerprogramme soos die Facebookgroep “Community Circle Home SA” om mense te help. Bergman het egter gesê Suid-Afrikaners moet hierdie kanaal as ŉ laaste uitweg gebruik sou hulle nie die nodige bystand van lugrederye, Dirco of lughawens kry nie. Die DA het intussen pres. Cyril Ramaphosa se verbintenis om met buitelandse vennote oor die reisverbod in gesprek te tree, verwelkom. Die party het reeds vroeër gesê die verbod sal katastrofiese gevolge vir die land se ekonomie inhou indien dit oor die feestyd sou voortduur.